《七峰行为外舅寿》
宋代·真德秀

有崇南岳之五峰，倚天壁立云蒙鸿。
我尝振衣峰顶立，颇似吾乡好峰七。
七峰五峰小大虽不齐，气象峍兀实似之。
牛首峨峨峙双阙，蕉岭杨梅两奇绝。
南台林磵佛世界，百丈烟霞龙洞穴。
仙人冠剑端且凝，仙源万叠秋空横。
索青缭白望不断，好似衡山下看。
曏来秀孚两宗工，文章节操为世雄。
百年山川久寂历，人物今有仙游翁。
翁才古干将，翁目岩下电。
千牛解剥刃有余，万象妍媸镜中现。
可持龙虎节，可运玉帐筹。
才高惊众世弗售，祗令遗爱留丹丘。
丹丘遗爱人人夸，经界宽租惠最多。
后皇嘉之锡异梦，使汝有子登巍科。
翁寿当万千，翁年才八十。
视昔殷大夫，仅乃十之一。
渭川出处付何心，独探玄关深更深。
舞鹤山前春色好，静对七峰长不老。

作者简介：真德秀（1178年10月27日－1235年5月20日），本姓慎，因避孝宗讳改姓真。始字实夫，后更字景元，又更为希元，号西山。福建路建宁府浦城县（今福建省浦城县仙阳镇）人 。南宋后期理学家、大臣，学者称其为“西山先生”。有《真文忠公集》都传世。